I eneboligen på Kvaløya drev to menn i 30-årene en storstilt produksjon av marihuana i kjelleren i sitt eget hus. To andre er tiltalt for å ha medvirket i produksjonen. På tirsdag starter rettssaken.

To menn er tiltalt for fremstilling av opp mot 80 kilo cannabis i huset, mens to øvrige er tiltalt for fremstilling av om lag 40 kilo. Det ble ikke funnet så store mengder da politiet slo til mot huset, men de mener funn av produksjonsutstyr viser at de har drevet dyrking av cannabis i en lengre periode.

I huset var hele kjelleren innredet som det politiet oppfatter som en plantasje. Deriblant vekstlamper, luftfukter, jord, og vanningssystemer.

Økt strømforbruk på grunn av dyrkingen, mener politiet Foto: Politiet

Strømregning skal bevise hasjfabrikk

Politiet mener alle fire har deltatt i fremstillinga av cannabis, og at de har drevet med produksjonen i over to år. Alle fire er tiltalt for å ha fremstilt et større parti enn det som politiet har funnet, fordi mengden av utstyr som er funnet i kjelleren hos de tiltalte viser at de har holdt på i lang tid, ifølge politiet. Dette skal også bevises fra politiets side ved å dokumentere strømforbruket i huset de siste årene.

– Det er funnet en del avansert utstyr hjemme i huset, og en del strømkrevende apparater. Vi mener å kunne påvise at det har vært en økning i strømforbruket i samme periode som produksjonen skal ha skjedd, sier statsadvokat Tor Børge Nordmo.

Vil inndra huset

Statsadvokaten har også lagt ned forbehold om inndragning av det aktuelle huset.

– Det er fordi deler av huset er innredet som det vi oppfatter som en plantasje, og dermed åsted for en kriminell virksomhet

Hvor vanlig er det å kreve inndragning av et hus?

– Det er ikke vanlig, sier Tor Børge Nordmo.